

Πανεπιστήμιο Πελοποννήσου

Τμήμα Πολιτικής Επιστήμης και Διεθνών Σχέσεων



**Πρόσκληση Υποβολής Αιτήσεων για το πρόγραμμα Πρακτικής Άσκησης**

**Εαρινού Εξαμήνου 2015-2016**

Προθεσμία έως 12/6/2016 στη διεύθυνση https://praktiki.uop.gr

26.5.2016

Η Πρακτική Άσκηση αποτελεί μέρος του Προγράμματος Σπουδών και οργανώνεται σε επίπεδο Πανεπιστημίου και Τμήματος. Προσφέρει μία αναντικατάστατη δυνατότητα ανάπτυξης δεξιοτήτων και απόκτησης εργασιακής εμπειρίας, προκειμένου να προετοιμαστούν οι φοιτητές για την πρόσβασή τους στην αγορά εργασίας. Το πρόγραμμα υλοποιείται με πόρους και σύμφωνα με τους κανόνες του Επιχειρησιακού Προγράμματος «Ανάπτυξη Ανθρώπινου Δυναμικού, Εκπαίδευση και Δια Βίου Μάθηση» στο πλαίσιο του ΕΣΠΑ 2014-2020. Όλες οι αιτήσεις των φοιτητών, η υποβολή των δικαιολογητικών και η διαχείριση του προγράμματος γίνεται μέσω της ειδικής πλατφόρμας <https://praktiki.uop.gr>.

Η πρακτική άσκηση:

* Απευθύνεται σε φοιτητές οι οποίοι βρίσκονται ήδη στο τρίτο έτος σπουδών, καθώς και σε επόμενα έτη.
* Ισοδυναμεί με ένα μάθημα επιλογής.
* Διαρκεί δύο μήνες, είναι αμοιβόμενη και κατοχυρώνει πλήρως τα ασφαλιστικά δικαιώματα των φοιτητών.
* Κάθε φοιτητής έχει δικαίωμα να αναλάβει θέση πρακτικής άσκησης μόνο για μία περίοδο.
* Κάθε φοιτητής αναλαμβάνει την εκπλήρωση των σχετικών καθηκόντων, όπως προβλέπεται από την σύμβαση η οποία υπογράφεται μεταξύ Πανεπιστημίου, φορέα και φοιτητή. Ορίζονται επιβλέποντες από το φορέα και από το Τμήμα για κάθε φοιτητή.

**Τα στάδια για την συμμετοχή των φοιτητών στην πρακτική άσκηση**

* Πρόσκληση υποβολής αιτήσεων από το Τμήμα.
* Εμπρόθεσμη υποβολή αίτησης, κατάθεση όλων των δικαιολογητικών και επιλογή των φορέων εκ μέρους των φοιτητών στο https://praktiki.uop.gr.
* Αξιολόγηση των αιτήσεων από την Επιτροπή Πρακτικής Άσκησης σύμφωνα με τα κριτήρια του Τμήματος (βλ. παρακάτω) και ανακοίνωση των προσωρινών αποτελεσμάτων στον ιστότοπο του Τμήματος.
* Δικαίωμα υποβολής ενστάσεων εκ μέρους των φοιτητών και αξιολόγηση των αιτημάτων από την Επιτροπή Ενστάσεων του Τμήματος για πέντε ημέρες μετά την ανακοίνωση των αποτελεσμάτων.
* Οριστικοποίηση των αποτελεσμάτων, κατανομή θέσεων πρακτικής άσκησης και ολοκλήρωση των ενεργειών για την σύναψη των συμβάσεων από τα αρμόδια όργανα του Πανεπιστημίου, και ακολούθως ανάληψη των καθηκόντων από τους φοιτητές.
* Μετά την ολοκλήρωση του προγράμματος ακολουθεί αξιολόγηση εκ μέρους όλων των συμμετεχόντων (επιβλέποντες στους φορείς, επιβλέποντες καθηγητές και συμμετέχοντες φοιτητές).
* Σε όλα τα στάδια της οργάνωσης του προγράμματος για την πρακτική άσκηση ισχύουν ουσιαστικά κριτήρια αξιοκρατίας σύμφωνα με τα κριτήρια αξιολόγησης, καθώς και πλήρους δημοσιότητας με ανάρτηση όλων των ενεργειών στον ιστότοπο του Τμήματος.

**Τα κριτήρια αξιολόγησης των αιτήσεων/ κατανομή μορίων**

Τα κριτήρια μοριοδότησης των αιτήσεων έχουν ως εξής:

1. Αριθμός επιτυχώς ολοκληρωμένων μαθημάτων (1 μάθημα = 1 μόριο)
2. Μέσος όρος βαθμολογίας (μόρια = μέσος όρος \* 10)
3. Γλωσσομάθεια (5 μόρια για κάθε ξένη γλώσσα + 2 μόρια για επίπεδο αντίστοιχο του Proficiency)
4. Γνώσεις και δεξιότητες χρήσης Η/Υ (2 μόρια)
5. Προηγούμενη εργασιακή εμπειρία (έως 5 μόρια)
6. Συμμετοχή σε προγράμματα Erasmus, άλλα σεμινάρια, συνέδρια κλπ. (έως 5 μόρια)

Όλες οι αιτήσεις αξιολογούνται από την Επιτροπή Πρακτικής Άσκησης του Τμήματος Πολιτικής Επιστήμης και Διεθνών Σχέσεων, αποτελούμενη από τους:

1. Μάνο Παπάζογλου, Επίκουρο Καθηγητή, τμηματικό υπεύθυνο του Προγράμματος Πρακτικής Άσκησης και Πρόεδρο της Επιτροπής

2. Βασιλική Λαλαγιάννη, Καθηγήτρια, μέλος της Επιτροπής

3. Σωτήρη Ρούσσο, Αναπληρωτή Καθηγητή, μέλος της Επιτροπής

4. Ευστάθιο Φακιολά, Επίκουρο Καθηγητή, μέλος της Επιτροπής

5. Σωτήρη Βανδώρο, Λέκτορα, μέλος της Επιτροπής

Για επιπρόσθετες πληροφορίες μπορείτε να επικοινωνήσετε με τον τμηματικό υπεύθυνο Επίκουρο Καθηγητή κ. Μ. Παπάζογλου ([epapaz@uop.gr](mailto:epapaz@uop.gr)) και την υπεύθυνη γραμματείας κυρία Αφροδίτη Ρούσση (roussi@uop.gr, 2741040058).